Myyntikate on yhtä kuin myyntituotto (rahamäärä, jolla tuote/palvelu on myyty) miinus muuttuvat kustannukset. Myyntikatteella mitataan palvelun kannattavuutta. Myyntikate käsitteenä on kuitenkin yksinkertaisuudessaan ongelmallinen: oletuksena on, että muuttuvia kustannuksia pystytään niputtamaan selvällä rahasummalla yhteen.
Myyntikatelaskennalla pyritään selvittämään tuotteen tai palvelun realistista hintaa. Sen avulla pyritään myös selvittämään, kuinka paljon hintojen nosto, alennusmyynti ynnä muut tekijät vaikuttavat tuottoon. Kate olisi ilahduttavaa saada mahdollisimman paljon plussan puolelle, mutta hintatason tulisi kuitenkin pysyä houkuttelevana. Palvelun tuottajan saama voitto ei aina ole se summa, minkä asiakas on palvelusta valmis maksamaan.